তথ্যবিবরণী                                                                                   নম্বর : ২৬২৩

 **প্রধানমন্ত্রীর নেতৃত্বে সরকার করোনা ভাইরাসের প্রকোপ নিয়ন্ত্রণে সক্ষম হয়েছে**

 **---তথ্যমন্ত্রী**

চট্টগ্রাম, ২ শ্রাবণ (১৭ জুলাই) :

 আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ বলেছেন, ‘প্রধানমন্ত্রী শেখ হাসিনার নেতৃত্বে সরকার করোনা ভাইরাসের প্রকোপ নিয়ন্ত্রণে সক্ষম হয়েছে। আর অনেকেই সমালোচনা করেন ঘরে বসে টেলিভিশনে উঁকি দিয়ে, তারা ঘর থেকেও বের হন না।’

 মন্ত্রী আজ চট্টগ্রাম সার্কিট হাউজে শিল্প প্রতিষ্ঠান এস আলম গ্রুপের পক্ষ থেকে চট্টগ্রাম ও ঢাকার বিভিন্ন হাসপাতালে একশ'টি 'হাই ফ্লো ন্যাজাল ক্যানুলা' এবং কক্সবাজার জেলায় দু’টি অ্যাম্বুলেন্স প্রদান অনুষ্ঠানে প্রধান অতিথির বক্তব্যে এসব কথা বলেন।

 মন্ত্রী এ সময় চট্টগ্রাম মেরিন সিটি মেডিকেল কলেজ এন্ড হাসপাতালকে কোভিড-১৯ হাসপাতালে রূপান্তরের ঘোষণা দেন ও চট্টগ্রাম জেনারেল হাসপাতালের সেন্ট্রাল অক্সিজেন লাইন উদ্বোধন করেন এবং এ সকল উদ্যোক্তাদের প্রশংসা করে বলেন, ‘বঙ্গবন্ধুকন্যা শেখ হাসিনা সবার সম্মিলিত প্রচেষ্টায় মহামারি দুর্যোগ মোকাবিলা করার জন্য যে আহ্বান জানিয়েছিলেন, তাতে যারা সাড়া দিয়েছেন তাদের প্রতি কৃতজ্ঞতা জানাই।’

 তথ্যমন্ত্রী বলেন, সর্বোচ্চ ঘনবসতি-সহ নানা প্রতিকূলতা ও স্বাস্থ্যসেবা দেওয়ার ক্ষেত্রে উন্নত দেশগুলোর চেয়ে পিছিয়ে থাকা সত্ত্বেও প্রধানমন্ত্রীর গতিশীল নেতৃত্বের কারণে করোনা ভাইরাসে আমাদের দেশে মৃত্যুহার পৃথিবীর যে কয়টি হাতেগোনা দেশের মৃত্যুর হার অন্যতম নিম্ন, তাদের মধ্যে একটি, মৃত্যুহার এমনকি ভারত ও পাকিস্তানের চেয়েও কম।

 ‘স্বাস্থ্যখাতে জেকেজি ও রিজেন্ট গ্রুপের অনিয়মগুলো সরকারই উদ্‌ঘাটন করেছে, কোনো পত্রিকার রিপোর্ট বা বিরোধীদলের কথায় নয়। অনিয়ম-দুর্নীতি দমনের জন্য এগুলো সরকারই উদ্‌ঘাটন করেছে’ উল্লেখ করে ড. হাছান বলেন, ‘আমি ব্যক্তিগতভাবে মনে করি স্বাস্থ্য অধিদপ্তরের এ ব্যাপারে আরো সতর্ক হওয়া প্রয়োজন ছিল।’

 চট্টগ্রাম বিভাগীয় কমিশনার এবিএম আজাদের সভাপতিত্বে ও জেলা প্রশাসক মোহাম্মদ ইলিয়াস হোসেনের সঞ্চালনায় অনুষ্ঠানে বিশেষ অতিথির বক্তব্য রাখেন চট্টগ্রাম সিটি কর্পোরেশনের মেয়র ও মহানগর আওয়ামী লীগের সাধারণ সম্পাদক আ জ ম নাছির উদ্দিন, আওয়ামী লীগের দপ্তর সম্পাদক প্রধানমন্ত্রীর বিশেষ সহকারী ব্যারিস্টার বিপ্লব বড়ুয়া, বিভাগীয় স্বাস্থ্য পরিচালক ডা. হাসান শাহরিয়ার কবির, চট্টগ্রাম বিএমএ’র সভাপতি ডা. মুজিবুল হক, সাধারণ সম্পাদক ফয়সাল ইকবাল চৌধুরী, এসআলম গ্রুপের প্রতিনিধি আকিজ উদ্দিন প্রমুখ।

 মন্ত্রী এ সময় চট্টগ্রামে আইসোলেশন সেন্টার খোলার জন্য সিটি মেয়র এবং ব্যারিস্টার বিপ্লব বড়ুয়ার ভাই ডা. বিদ্যুৎ বড়ুয়া-সহ চট্টগ্রামের যেসব স্বেচ্ছাসেবী সংগঠন ও সংগঠক কোভিড মোকাবিলায় এগিয়ে এসেছেন তাদেরকে ধন্যবাদ জানান। নিজ নির্বাচনি এলাকা রাঙ্গুনিয়ায় একটি স্বেচ্ছাসেবী সংগঠন সকল ধর্মের মানুষের লাশ সৎকার করছে, জানান তিনি।

#

আকরাম/রাহাত/রফিকুল/আব্বাস/২০২০/২১৪৪ ঘণ্টা

তথ্যবিবরণী                                                                                    নম্বর : ২৬২২

**রৌমারীতে বন্যাদুর্গত মানুষের মাঝে প্রাথমিক ও গণশিক্ষা প্রতিমন্ত্রীর উপহার সামগ্রী বিতরণ**

রৌমারী (কুড়িগ্রাম), ২ শ্রাবণ (১৭ জুলাই) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন আজ কুড়িগ্রামের রৌমারী উপজেলার বন্যা কবলিত দুর্গম এলাকা স্পিড বোটযোগে পরিদর্শন করেন এবং এসব এলাকার বানভাসি দরিদ্র মানুষের মাঝে উপহার সামগ্রী বিতরণ করেন। এ সময় বানভাসি প্রতি পরিবারের মাঝে তিনি ১০ কেজি করে মোট ৭ মেট্রিক টন চাউল পৌঁছে দেন।

 উপহার সামগ্রী বিতরণকালে প্রতিমন্ত্রী বলেন, বানভাসি কোনো মানুষ অনাহারে থাকবে না। যতদিন বন্যায় সৃষ্ট দুর্যোগ থাকবে ততোদিন বর্তমান সরকার বানভাসি মানুষের মাঝে খাবার-সহ অন্যান্য উপহার সামগ্রী পৌঁছে দেবে। প্রতিমন্ত্রী বন্যাকবলিত মানুষের উদ্দেশে বলেন, হতাশ হবেন না, দুর্যোগ কেটে যাবে। বর্তমান সরকার জনবান্ধব সরকার, সবসময় মানুষের পাশে আছে এবং ভবিষ্যতেও থাকবে। তিনি বলেন, বন্যা-পরবর্তী অবকাঠামো নির্মাণ-সহ অন্যান্য সহযোগিতা অব্যাহত থাকবে।

 এ সময় প্রতিমন্ত্রীর সাথে রৌমারী উপজেলা নির্বাহী কর্মকর্তা মোঃ আল ইমরান এবং প্রশাসনের অন্যান্য কর্মকর্তা ছাড়াও উপস্থিত ছিলেন স্থানীয় জনপ্রতিনিধি, আওয়ামী লীগ ও যুবলীগের নেতৃবৃন্দ।

#

রবীন্দ্রনাথ রায় /রাহাত/রফিকুল/আব্বাস/২০২০/১৯২৮ ঘণ্টা

তথ্যবিবরণী                                                                                    নম্বর : ২৬২১

**এক মাসে নিবন্ধন অধিদপ্তরের ৫৩০ কোটি টাকা রাজস্ব আদায়**

ঢাকা, ২ শ্রাবণ (১৭ জুলাই) :

 করোনা ভাইরাসের সংক্রমণের মধ্যেও আইন, বিচার ও সংসদ বিষয়ক মন্ত্রণালয়ের অধীন নিবন্ধন অধিদপ্তর এক মাসে ৫২৯ কোটি ৮১ লাখ ৫১ হাজার ৩৩৯ টাকা রাজস্ব আদায় করেছে।

 গত ৩১ মে থেকে ৩০ জুন পর্যন্ত সারা দেশে সাব-রেজিস্ট্রি অফিসে দুই লাখ ৪৭ হাজার ৭৮০টি দলিল রেজিস্ট্রির মাধ্যমে এই বিপুল পরিমাণ রাজস্ব আদায় হয়েছে।

 করোনা ভাইরাস পরিস্থিতির মধ্যেও নিবন্ধন অধিদপ্তরের কর্মকর্তা-কর্মচারীরা নিষ্ঠার সঙ্গে দায়িত্ব পালন করছেন। উল্লিখিত সময়ে অধিদপ্তরের ২২ জন কর্মকর্তা-কর্মচারী করোনায় আক্রান্ত হয়েছেন। এদের মধ্যে ১৩ জন সুস্থ হয়েছেন ও একজন কর্মচারী মৃত্যুবরণ করেছেন।

#

রেজাউল/রাহাত/রফিকুল/আব্বাস/২০২০/১৮৩৭ ঘণ্টা

তথ্যবিবরণী                                                                                    নম্বর : ২৬২০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২ শ্রাবণ (১৭ জুলাই) :

          ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশু খাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা বরাদ্দ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ৩ হাজার ৩৪ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ১ লাখ ৯৯ হাজার ৩৫৭ জন। গত ২৪ ঘণ্টায় ৫১ জন-সহ এ পর্যন্ত ২ হাজার ৫৪৭ জন এ রোগে মৃত্যুবরণ করেছেন। গত ২৪ ঘণ্টায় ১৩ হাজার ৪৬০ জনের নমুনা পরীক্ষা করা হয়েছে। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ৮ হাজার ৭২৫ জন।

          সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/রাহাত/রফিকুল/আব্বাস/২০২০/১৭৩০ ঘণ্টা

তথ্যবিবরণী                                                নম্বর: ২৬১৯

**করোনায় দেশের অর্থনীতি নিয়ে কিছু অর্থনীতিবিদ মনগড়া কথা বলছেন**

 **-নৌপরিবহন প্রতিমন্ত্রী**

বিরল (দিনাজপুর), ২ শ্রাবণ (১৭ জুলাই) :

 করোনায় দেশের অর্থনীতি নিয়ে কিছু অর্থনীতিবিদ মনগড়া কথা বলছেন বলেমন্তব্য করেছেন নৌ পরিবহন প্রতিমন্ত্রী খালিদ মাহমুদ চৌধুরী। তিনি বলেন, কিছুঅর্থনীতিবিদ বলছেন, দেশের অর্থনীতি দুর্বল। অর্থনীতি যদি দুর্বল হয়ে যায়; তাহলেকীভাবে কোটি কোটি মানুষের কাছে ত্রাণ পৌঁছানো হল। নগদ অর্থ দেয়া হল। কোভিডের কারণেদেশের অর্থনীতি ধ্বংস হয়ে গেছে- কিছু অর্থনীতিবিদদের এমন বক্তব্যে তীব্র প্রতিক্রিয়া ব্যক্ত করে প্রতিমন্ত্রী বলেন, ধ্বংস বাংলাদেশ হয় নাই। বাংলাদেশের অর্থনীতি ধ্বংস হয় নাই। ধ্বংস হয়েছে দেশবিরোধী চক্র। তারা আস্তে আস্তে নির্মূল হয়েযাবে। এ অপশক্তি বাংলাদেশে থাকবে না।

 প্রতিমন্ত্রী আজ দিনাজপুর জেলার বিরলে কাঞ্চননিউ মডেল ডিগ্রী কলেজের চারতলা ভিত বিশিষ্ট একতলা একাডেমিক ভবনের উদ্বোধন ও উপজেলাপরিষদ অডিটোরিয়ামে বিভিন্ন ব্যক্তি ও প্রতিষ্ঠানের মাঝে সরকারি অর্থ বিতরণ অনুষ্ঠানেপ্রধান অতিথির বক্তব্যে এসব কথা বলেন।

 খালিদ মাহমুদ চৌধুরী বলেন, প্রধানমন্ত্রী শেখহাসিনা আজকে দাতাদের দিকে তাকিয়ে নেই। ৯০ ভাগ নিজস্ব অর্থে জাতীয় সংসদে উন্মুক্তআলোচনার মধ্য দিয়ে বাজেট পাশ হয়েছে। নিজস্ব অর্থে পদ্মাসেতু হচ্ছে। দেশের জনগণেরঅনুভূতি পদ্মাসেতু। শেখ হাসিনা এ অনুভূতিকে ধারন করেন। আর এ অনুভূতির বিরুদ্ধেবিশ্বব্যাংক ও খালেদা জিয়া দাঁড়িয়েছিল। আজকে প্রধানমন্ত্রীর সততা ও সাহসিকতারসামনে বিশ্বব্যাংক আত্মসমর্পন করেছে। তিনি বলেন, অর্থনীতি ভাল বলেই সরকার করোনাসময়ে বিভিন্ন প্যাকেজ ঘোষণা করেছে। ভূমিহীন কৃষকের জন্য ঋণের ব্যবস্থা, ছাত্র-ছাত্রীদের জন্য বিনামূল্যে বই বিতরণ ও উপবৃত্তির ব্যবস্থা করা হয়েছে। মসজিদ-মন্দিরে উন্নয়ন হচ্ছে। এ উন্নয়ন টেকনাফ থেকে তেতুলিয়া পর্যন্ত চলমান আছে।

 প্রতিমন্ত্রী বলেন, দেশে আইনের শাসনপ্রতিষ্ঠিত হয়েছে বলেই অপরাধীদের আইনের আওতায় আনা হচ্ছে। হাসপাতালের ভুল চিকিৎসারজন্য সাহেদদের গ্রেফতার করা হয়েছে। তিনি বলেন, এরা আওয়ামী লীগে অনুপ্রবেশ করেআওয়ামী লীগের ইমেজ নষ্ট করার চেষ্টা করেছে। আওয়ামী লীগ নেতৃবৃন্দসহ বিভিন্নগণ্যমান্য ব্যাক্তিদের সঙ্গে ছবি তোলে তাদের সুনাম নষ্ট করার চেষ্টা করেছে। এসব অপরাধীরা কিন্তু ছাড় পাচ্ছে না। তাকে (সাহেদ) আইনের আওতায় আনা হয়েছে। এবং তারবিচার বাংলার মাটিতে হবে।

 খালিদ বলেন, আইন যে ভাঙ্গবে, তাকেই আইনেরআওতায় আনা হবে। এটাই হচ্ছে শেখ হাসিনার বাংলাদেশ। তিনি বলেন, অথচ আমরা যখন এসবঅপরাধীদের ধরছি, তখন একটি মহল অপরাধীর বিষয়ে কথা না বলে, সরকারের বিরুদ্ধে কথা বলেযাচ্ছে। এ সংকটকালে সবাইকে প্রধানমন্ত্রীর নেতৃত্বে ঐক্যবদ্ধ থেকে গুরুত্বপূর্ণভূমিকা রাখার আহ্বান জানান তিনি।

 প্রধানমন্ত্রী শেখ হাসিনার বিস্ময়কর ও সাহসীনেতৃত্বের প্রসঙ্গ টেনে প্রতিমন্ত্রী বলেন, বিভিন্ন আন্তর্জাতিক গণমাধ্যম তাকেতৃতীয় বিশ্বের সাহসী ও বিস্ময়কর নেতৃত্ব বলে অভিহিত করেছে। তিনি বলেন, প্রধানমন্ত্রী মানবিক বলেই আজকে তার নির্বাহী আদেশে, দুর্নীতির দায়ে জেলে থাকাখালেদা জিয়া মুক্ত হয়েছে। তিনি বলেন, সরকার দেশপ্রেমিক শক্তিশালী বিরোধী দল চায়, আমরা শক্তিশালী বিরোধী দল চাই, যাদের দেশপ্রেম থাকবে। আমরা বাংলাদেশে শক্তিশালীকোন দেশবিরোধী দল চাইনা। এটা বাংলাদেশের মানুষের সেন্টিমেন্ট।

 এর আগে সকালে প্রতিমন্ত্রী দিনাজপুর-বোচাগঞ্জআর এইচ ডি হতে মহাদেবপুর পর্যন্ত পাকা রাস্তা উদ্বোধন করেন। প্রতিমন্ত্রী বিরলউপজেলা পরিষদ অডিটোরিয়ামে তাঁর ঐচ্ছিক তহবিল হতে বিভিন্ন ব্যক্তি ও প্রতিষ্ঠানেরমাঝে অর্থ, বার্ষিক উন্নয়ন কর্মসূচির আওতায় ছাত্র-ছাত্রীদের মাঝে বাইসাইকেল, শিক্ষা প্রতিষ্ঠান ও ক্লাবে ফুটবল, প্রতিবন্ধীদের মাঝে হুইল চেয়ার এবং খামারিদেরমাঝে ঔষধ, জগতপুর ডিগ্রি কলেজ, শংকরপুর দাখিল মাদ্রাসা ও শামসুন্নাহার দাখিলমাদ্রাসায় কম্পিউটার বিতরণ করেন।

#

জাহাঙ্গীর/গিয়াস/শামীম/২০২০/১৬০২ ঘণ্টা

তথ্যবিবরণী                                                নম্বর: ২৬১৮

**বাংলাদেশ আগামীতে পৃথিবীতে টেকসই শান্তি প্রতিষ্ঠায় অগ্রণী ভূমিকা রাখতে চায়**

 **-পররাষ্ট্রমন্ত্রী**

ঢাকা, ২ শ্রাবণ (১৭ জুলাই) :

 পররাষ্ট্রমন্ত্রী ড. এ কে আব্দুল মোমেন বলেন, বাংলাদেশ আগামীতে পৃথিবীতে টেকসই শান্তি প্রতিষ্ঠায় অগ্রণী ভূমিকা রাখতে চায়। পৃথিবীতে যুদ্ধ, বিগ্রহ ও অশান্তি কমাতে হলে ধর্ম, বর্ণ, গোষ্ঠী নির্বিশেষে একে অপরের প্রতি বিদ্বেষ কমাতে হবে। হিংসা-বিদ্বেষের কারণে পৃথিবীতে হাজার হাজার মানুষ বাস্তুচ্যুত হচ্ছে। মিয়নমারের ১১ লাখ রোহিঙ্গা জনগোষ্ঠী বাস্তুচ্যুত হওয়ার কারণও হিংসা-বিদ্বেষ।

 সাউথইস্ট বিশ্ববিদ্যালয়ে সামার সেমিস্টার ২০২০-এ ভর্তি হওয়া নবাগত শিক্ষার্থীদের ভার্চুয়াল নবীনবরণ অনুষ্ঠানে গতকাল পররাষ্ট্রমন্ত্রী এসব কথা বলেন।

 ড. মোমেন বলেন, তথ্য প্রযুক্তি খাতে দক্ষদের জন্য সারা বিশ্বে কর্মসংস্থানের বাজার উন্মুক্ত রয়েছে। বর্তমানে বাংলাদেশে প্রায় ৬ লাখ তথ্য প্রযুক্তিখাতে দক্ষ জনবল আছে। প্রধানমন্ত্রী শেখ হাসিনার দূরদর্শীতার কারণে বাংলাদেশ এ খাতে অভাবনীয় সাফল্য অর্জন করেছে।

 পররাষ্ট্রমন্ত্রী বলেন,কোন দেশের উন্নয়নের জন্য সবচেয়ে গুরুত্বপূর্ণ হলো শিক্ষা। শিক্ষা দূর্বল হলে নীতি,রাষ্ট্রীয় আইন-কানুন দূর্বল হয়, দেশ পিছিয়ে যায়। এ কারণে গুণগতমানের শিক্ষার গুরুত্ব সবসময়। শিক্ষা ছাড়া উন্নত জীবন সম্ভব নয়। অতীত থেকে প্রেরণা নিতে হবে কিন্তু অতীত নিয়ে বসে থাকা চলবেনা। ভবিষ্যতের নিরাপদ জীবনযাপনের জন্য এখন পরিশ্রম করতে হবে।

 এসময় যথাযথ শিক্ষা অর্জনের মাধ্যমে নিজেদের যোগ্য হিসেবে গড়ে তুলে শিক্ষার্থীরা এই দেশকে বঙ্গবন্ধুর সোনার বাংলা হিসেবে গড়ে তুলতে গুরুত্বপূর্ণ অবদান রাখবে বলে পররাষ্ট্রমন্ত্রী আশাবাদ ব্যক্ত করেন।

#

তৌহিদুল/গিয়াস/শামীম/২০২০/১৪১৭ ঘণ্টা

তথ্যবিবরণী                                                নম্বর: ২৬১৭

**রাষ্ট্রপতির ছোট ভাইয়ের মৃত্যুতে ডেপুটি স্পিকারের শোক**

ঢাকা, ২ শ্রাবণ (১৭ জুলাই) :

 রাষ্ট্রপতি মোঃ আবদুল হামিদের ছোট ভাই কিশোরগঞ্জের মিঠামইন মুক্তিযোদ্ধা সংসদের কমান্ডার বীর মুক্তিযোদ্ধা আবদুল হাই এর মৃত্যুতে গভীর শোক প্রকাশ করেছেন ডেপুটি স্পিকার মোঃ ফজলে রাব্বী মিয়া।

 আজ এক শোকবার্তায় ডেপুটি স্পিকার মরহুমের রুহের মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 ঢাকার সম্মিলিত সামরিক হাসপাতালে (সিএমএইচ) আজর রাত সোয়া ১ টার দিকে তিনি চিকিৎসাধীন অবস্থায় মৃত্যুবরণ করেন (ইন্নালিল্লাহি ...... রাজিউন)। মৃত্যুকালে তাঁর বয়স হয়েছিল ৬৭ বছর।

#

স্বপন/গিয়াস/শামীম/২০২০/১৩০০ ঘণ্টা

তথ্যবিবরণী                                         নম্বর: ২৬১৬

**রাষ্ট্রপতির ছোট ভাইয়ের মৃত্যুতে তথ্যমন্ত্রীর শোক**

ঢাকা, ২ শ্রাবণ (১৭ জুলাই) :

 রাষ্ট্রপতি মোঃ আবদুল হামিদের ছোট ভাই বীর মুক্তিযোদ্ধা আবদুল হাই এর মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 করোনা শনাক্ত অবস্থায় রাজধানীর সম্মিলিত সামরিক হাসপাতালে চিকিৎসা গ্রহণকালে শুক্রবার ভোরে তিনি মৃত্যুর কোলে ঢলে পড়েন। ৬৭ বছর বয়সে মৃত্যুকালে তিনি স্ত্রী, এক ছেলে ও দুই মেয়েসহ অসংখ্য গুণগ্রাহী রেখে গেছেন ।

 তথ্যমন্ত্রী তার শোকবার্তায় বর্তমান রাষ্ট্রপতির সহকারী একান্ত সচিব হিসেবে দায়িত্ব পালনসহ মহান মুক্তিযুদ্ধ এবং মুক্তিযুদ্ধ পরবর্তীকালে দেশের জন্য আবদুল হাই এর নিবেদিতপ্রাণ কর্মজীবনের কথা শ্রদ্ধার সাথে স্মরণ করেন। ড. হাছান মাহ্‌মুদ বলেন, অধ্যাপনা এবং সামাজিক-সাংস্কৃতিক পরিমন্ডলে আবদুল হাইয়ের একনিষ্ঠ অবদান তাকে স্মরণীয় করে রাখবে।

 তথ্যমন্ত্রী প্রয়াত আবদুল হাই এর আত্মার শান্তি কামনা করেন ও তার শোকসন্তপ্ত পরিবারের সদস্যদের প্রতি গভীর সমবেদনা জানান।

#

আকরাম/গিয়াস/শামীম/২০২০/১০.৫৫ ঘণ্টা

তথ্যবিবরণী                                                নম্বর: ২৬১৫

**রাষ্ট্রপতির ছোট ভাইয়ের মৃত্যুতে মন্ত্রী পরিষদ সদস্যবৃন্দের শোক**

ঢাকা, ২ শ্রাবণ (১৭ জুলাই) :

 রাষ্ট্রপতি মো আবদুল হামিদের ছোট ভাই কিশোরগঞ্জের মিঠামইন মুক্তিযোদ্ধা সংসদের কমান্ডার বীর মুক্তিযোদ্ধা আবদুল হাই এর মৃত্যুতে গভীর শোক প্রকাশ করেছেন মন্ত্রী পরিষদের সদস্যবৃন্দ।

 শোকবার্তায় তাঁরা মরহুমের রুহের মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 বীর মুক্তিযোদ্ধা আবদুল হাই ১৯৭১ সালে বাংলাদেশের মহান মুক্তিযুদ্ধে বীরত্বপূর্ণ অবদান রেখেছেন।  তিনি আজীবন এলাকাবাসীর আর্থ সামাজিক উন্নয়নে কাজ করে গেছেন। তিনি রাষ্ট্রপতির সহকারী একান্ত সচিব হিসেবে দায়িত্ব পালন করেছেন। এছাড়াও তিনি শিক্ষকতা এবং মুক্তিযোদ্ধা সংসদসহ বিভিন্ন সামাজিক ও সাংস্কৃতিক সংগঠনের সাথে যুক্ত ছিলেন।

 ঢাকার সম্মিলিত সামরিক হাসপাতালে (সিএমএইচ) আজ রাত সোয়া ১ টার দিকে তিনি চিকিৎসাধীন অবস্থায় মৃত্যুবরণ করেন (ইন্নালিল্লাহি ....... রাজিউন)। মৃত্যুকালে তাঁর বয়স হয়েছিল ৬৭ বছর।

 আবদুল হাই এর মৃত্যুতে শোক জানিয়েছেন মুক্তিযোদ্ধা বিষয়ক মন্ত্রী; আইন, বিচার ও সংসদ বিষয়ক মন্ত্রী; কৃষিমন্ত্রী; পরিকল্পনা মন্ত্রী; তথ্যমন্ত্রী; বাণিজ্য মন্ত্রী; অর্থমন্ত্রী; এলজিআরডি মন্ত্রী; পররাষ্ট্রমন্ত্রী; বিজ্ঞান ও প্রযু্ক্তি মন্ত্রী; পরিবেশ, বন ও জলবায়ু পরিবর্তন মন্ত্রী; শিল্পমন্ত্রী; মৎস্য ও প্রাণিসম্পদ মন্ত্রী; খাদ্যমন্ত্রী; প্রবাসী কল্যাণ ও বৈদেশিক কর্মসংস্থান মন্ত্রী; শ্রম ও কর্মসংস্থান প্রতিমন্ত্রী, তথ্য প্রতিমন্ত্রী; বিমান ও পর্যটন প্রতিমন্ত্রী; শিল্প প্রতিমন্ত্রী; আইসিটি প্রতিমন্ত্রী; সংস্কৃতি প্রতিমন্ত্রী; মহিলা ও শিশু বিষয়ক প্রতিমন্ত্রী; গৃহায়ন ও গণপূর্ত প্রতিমন্ত্রী; যুব ও ক্রীড়া প্রতিমন্ত্রী।

#

গিয়াস/শামীম/২০২০/১২৫৫ ঘণ্টা

তথ্যবিবরণী নম্বর : ২৬১৪

**রাষ্ট্রপতির ছোট ভাইয়ের মৃত্যুতে সংসদ উপনেতার শোক**

ঢাকা, ২ শ্রাবণ (১৭ জুলাই) :

 রাষ্ট্রপতি মোঃ আবদুল হামিদের ছোট ভাই ও সহকারী একান্ত সচিব মুক্তিযোদ্ধা আবদুল হাই এর মৃত্যুতে গভীর শোক ও দুঃখ প্রকাশ করেছেন সংসদ উপনেতা সৈয়দা সাজেদা চৌধুরী।

 আবদুল হাই শুক্রবার প্রথম প্রহরে ঢাকার সম্মিলিত সামরিক হাসপাতালে চিকিৎসাধীন অবস্থায় মারা যান। মৃত্যুকালে তাঁর বয়স হয়েছিল ৬৭ বছর।

 এক শোবার্তায় সংসদ উপনেতা মরহুমের রুহের মাগফিরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

কামাল/গিয়াস/শামীম/২০২০/১০.৫০ ঘণ্টা